Vakbonde verwerp Eskom-loonaanbodArgieffoto Die vakbond Solidariteit het aangekondig dat hy Eskom se openingsaanbod van ŉ 4,5%-salarisverhoging tydens die eerste ronde van vanjaar se onderhandelings van die hand gewys het. Die vakbond het ook die kragreus se voorstel dat die ooreenkoms vir ŉ tydperk van vier jaar moet geld, teengestaan. Volgens Deon Reyneke, hoof van Solidariteit se metaal-, ingenieurs- en elektriese Bedryf, is Eskom se aanbod teleurstellend, aangesien dit laer is as die huidige VPI-inflasiekoers van 6,1%. “Die vakbonde het Eskom se aanbod eenparig verwerp en ons het versoek dat Eskom ’n realistiese hersiene aanbod, wat bo die huidige VPI-inflasiekoers van 6,1% is, moet maak,” het Reyneke gesê. “Boonop is Solidariteit se lede nie vir ŉ vierjarige loonooreenkoms te vinde nie en sal die vakbond dus poog om die voorstel van die baan te kry.” Die aanbod van ŉ 4,5%-verhoging, wat verlede week deur Eskom gemaak is, is ook op ander komponente van werknemers se vergoedingspakket van toepassing. Volgens Reyneke is Solidariteit se huidige eise soos volg: • ’n Verhoging wat gelykstaande is aan die VPI-inflasiekoers plus drie persentasiepunte, asook ’n verhoging van R500 op die huidige R2 000-behuisingstoelaag; en • in die geval van ’n meerjarige ooreenkoms,’n verhoging wat gelykstaande is aan die VPI-inflasiekoers plus vier persentasiepunte, asook ’n verhoging van R500 op die huidige R2 000-behuisingstoelaag. Reyneke het die hoop uitgespreek dat die onderhandelings so spoedig moontlik afgehandel kan word. “Ons is hoopvol dat ons tydens die volgende ronde ŉ gunstige ooreenkoms vir ons lede sal bereik sonder dat dit ŉ onnodig uitgerekte proses hoef te wees,” het hy gesê. Die volgende ronde samesprekings vind op 28, 29 en 30 Mei 2014 plaas.